Escambrit

L'**Escambrit** és un joc de puntuació molt popular als Països Catalans, motiu pel qual hi ha tot un ventall de denominacions en llengua catalana per a referir-s'hi: Bescambrilla, Escambrilla, Brisca, Escambrí, Escambril...

S'hi juga amb baralla espanyola de 40 cartes i hi poden participar, generalment, de 2 a 4 jugadors. Si en són 4, és habitual el joc en equip per parella.

## Objectiu

Aconseguir més punts que els rivals capturant cartes durant la partida.

## Valor de les cartes

* **Asos:** 11 punts
* **Tresos:** 10 punts
* **Reis:** 4 punts
* **Cavalls:** 3 punts
* **Sotes:** 2 punts
* **La resta de cartes:** sense punts, però a número més alt, més valor de captura

El coll de les cartes és irrellevant en termes de puntuació però és essencial per a determinar el guanyador de les jugades:

1. **Coll del trumfo:** prioritat davant dels altres colls.
2. **Coll de la primera carta de la passada:** prioritat si no es juguen cartes del coll del trumfo.

## Puntuació

En acabar la ronda, cada jugador (o parella) suma el valor de les cartes que ha capturat. Qui en suma més, guanya la ronda. Notau que **els punts en joc són 120**, de manera que quan un jugador o parella supera els 60 punts, ja ha guanyat, motiu pel qual hi ha qui, en superar aquesta puntuació, interromp la ronda i la dona per acabada.

## Preparació

Determinau a quantes rondes jugareu. Repartiu 3 cartes per hom i destapau-ne una, que quedarà damunt la taula, cap per amunt, guaitant de davall la pila i perpendicular a aquesta de manera que es vegi. **Aquesta carta marcarà el coll de trumfo** durant tota la ronda i serà, a més, la darrera carta que es robi de la pila.

Si sou quatre i hi jugau en equip, **heu de seure de forma alternada amb l'altre equip**. Teniu en compte que **no es poden mostrar les cartes** de la mà a l'altre integrant del vostre equip.

## Regles

El joc es desenvolupa en sentit antihorari. Cada ronda es divideix en **passades** i comença la primera passada qui seu a la dreta del repartidor, que jugarà una carta de la seva mà cap per amunt damunt la taula, i passarà el torn al següent. Cada jugador en el seu torn jugarà una carta, que pot ser la que vulgui (segons l'estratègia que seguesqui) i passarà torn fins que tots els jugadors hagin tirat en la mateixa passada. **S'endú les cartes el jugador que hagi jugat la carta amb més valor del coll de trumfo o, si no se n'ha jugada cap, del coll de la carta que encetava la passada**. Notau que qui tira l'as del coll de trumfo sempre s'endurà les cartes de la passada.

Les cartes que es capturen en cada passada es deixen acaramullades damunt la taula just davant de qui se les ha endutes i ja no juguen més durant la ronda.

Una vegada resolta la passada, cada jugador roba una carta de la pila i la posa en mà. El jugador que s'havia endut les cartes enceta la següent passada, jugant la carta que vulgui i passant el torn al següent per a repetir la mateixa mecànica. Notau que, fins que s'acabi les cartes de la pila sempre es començaran les passades amb tres cartes en mà. Quan ja no queden cartes a la pila, se segueix jugant sense robar i fins que tothom acaba la mà.

**El set canvia**. Si un jugador té el set del coll de trumfo, pot canviar-lo, abans de robar carta, per la carta descoberta davall de la pila que marca el trumfo de la partida si aquesta té un valor superior. Si aquesta carta descoberta resulta ser el set, és el dos de trumfo que dona la possibilitat de canviar-lo. Aquest canvi s'ha de fer abans que la pila s'esgoti i se'n robin les darreres cartes.

### Final del joc

Quan la pila s'ha acabat i tothom ha jugat la darrera carta que tenia en mà, es resol qui captura les cartes de la darrera passada i se sumen els punts obtinguts. El jugador o parella que en suma més, guanya la ronda. Podeu jugar al millor de tantes rondes o a qui en guanya un número determinat. En cas d'empat, tant es pot jugar que cap dels empatats puntua com que puntuen tots ells.

Si hi jugau amb 3 jugadors, la darrera carta de la pila (la que marcava el trumfo) no s'arriba a robar: la darrera carta que es roba és la penúltima de la pila (i darrera carta cap per avall).

## Variacions

* **Sense dosos**. Es retiren els dosos de la baralla, que passa a ser de 36 cartes.
	+ **6 jugadors**. El mecanisme de joc és idèntic, però els equips són de tres jugadors que seuen, igualment, de forma alterna. S'hi juga sense dosos.
* ***Briscola* descoberta**. Versió per a 2 jugadors que es juga amb la mà descoberta, seguint les mateixes normes.

## Curiositats

Com en altres jocs en què es pot jugar per equip, a l'Escambrit no es poden ensenyar les cartes al company d'equip, motiu pel qual el joc ha fet proliferar al llarg del temps tot un univers de **senyes** per comunicar-s'hi i indicar jugades o estratègies.